作者：刘克庄
词牌/韵律：沁园春

paragraphs: 昔卧龙公，北走曹瞒，西克刘璋。
看沙头八阵，百神呵护，渭滨一表，三代文章。
绝笑渠侬，平生奸伪，死未忘情履与香。
筹笔处，遣子丹引去，仲达奔忙。
纷纷跋扈飞扬。
这老子高深未易量。
但纶巾指授，关河震动，灵旗征讨，夷汉宾将。
到得市朝，变为陵谷，千载烝尝丞相堂。
锦城外，有啭鹂音好，古柏皮苍。